ಕೃಷಿ ಬೆಳೆಗೆ ಮಾರಕವಾದ ಎಲೆ ಚೇಳು ಶ್ರೀನಿವಾಸಪುರ: ತಾಲ್ಲೂಕಿನ ರೈತರಿಗೆ ಎಲೆ ಚೇಳು ಹಾವಳಿ ದೊಡ್ಡ ತಲೆನೋವಾಗಿ ಪರಿಣಮಿಸಿದೆ. ಗಿಡ, ಮರಗಳ ಎಲೆಗಳನ್ನು ತಿಂದು ಬೆಳವಣಿಗೆ ಕುಂಠಿತಗೊಳಿಸುವ ಎಲೆ ಚೇಳು ಕಡಿದರೆ ಭಾರಿ ನೋವು ಉಂಟಾಗುತ್ತದೆ. ಇದು ಸಾಮಾನ್ಯ ಚೇಳಿಗಿಂತ ಭಿನ್ನವಾಗಿರುತ್ತದೆ. ಮೈಮೇಲೆ ಮುಳ್ಳಿನ ಆಕೃತಿಗಳ ಜತೆಗೆ, ಬೆನ್ನಿನ ಮೇಲೆ ಬಣ್ಣದ ನಯವಾದ ಮಕ್ಮಲ್ ತುಂಡಿನ ಆಕೃತಿಗಳಿರುತ್ತವೆ. ಪೊರಕೆಯಂಥ ಬಾಲ, ತಲೆ ಪಕ್ಕದಲ್ಲಿ ಗರಿ ಆಕಾರದ ಆಂಟೇನಗಳು ಇರುತ್ತವೆ. ಒಟ್ಟಾರೆ ನೋಡಲು ಸುಂದರವಾಗಿ ಕಾಣಿಸುತ್ತದೆ. ಆದರೆ, ಅದು ಅಷ್ಟೇ ಭಯಂಕರ ಕೀಟ ಎನ್ನುವುದರಲ್ಲಿ ಎರಡು ಮಾತಿಲ್ಲ. ಇವು ಸಂಘ ಜೀವಿಗಳು. ಗುಂಪು ಗುಂಪಾಗಿ ಗಿಡ, ಮರಗಳ ಮೆಲೆ ದಾಳಿ ಮಾಡುತ್ತವೆ. ಮಾವಿನ ಎಲೆಯೆಂದರೆ ಅದಕ್ಕೆ ಪಂಚಪ್ರಾಣ. ಎಲೆಯ ಕೆಳಭಾಗದಲ್ಲಿ ವಾಸಿಸುವ ಈ ಕೀಟಗಳು ಎಲೆಯನ್ನೇ ತಿಂದು ಜೀವಿಸುತ್ತವೆ. ಗುಲಾಬಿ ಮತ್ತಿತರ ಗಿಡಗಳ ಮೇಲೂ ಕಂಡುಬರುತ್ತವೆ. ರೈತರು ಎಲೆ ಚೇಳೆಂದರೆ ಭಯಪಡುತ್ತಾರೆ. ಅವು ಇರುವ ಗಿಡ, ಮರಗಳ ಬಳಿ ಸುಳಿಯಲೂ ಹೆದರಿಕೊಳ್ಳುತ್ತಾರೆ. ಕಾರಣ ಅವು ಕಚ್ಚಿದಾಗ ಉಂಟಾಗುವ ಭಯಂಕರ ನೋವು. ಮೈಮೇಲೆ ಬಿದ್ದರೆ ಸಾಕು ತುರಿಕೆ ಪ್ರಾರಂಭವಾಗುತ್ತದೆ. ಗುಳ್ಳೆಗಳು ಕಾಣಿಸಿಕೊಳ್ಳುತ್ತವೆ. ವಾಸಿಯಾಗುವ ವರೆಗೆ ನರಕಯಾತನೆ ಅನುಭವಿಸಬೇಕಾಗುತ್ತದೆ. ಮಾವಿನ ಸುಗ್ಗಿ ಮುಗಿದ ಮೇಲೆ ಮರ ಸವರುವ ರೈತರು ಎಲೆ ಚೇಳಿನ ಬಗ್ಗೆ ಎಚ್ಚರವಹಿಸಬೇಕು. ಮೈ ಮೇಲೆ ಬಿದ್ದರೆ ಮುಗಿಯಿತು. ಕೆರೆತ ಶುರುವಾಗುತ್ತದೆ. ಇನ್ನು ಕಚ್ಚಿದೆ ದೇವರೇ ನೋಡಿಕೊಳ್ಳಬೇಕು ಎಂದು ಕೃಷಿಕ ಮಹಿಳೆ ವೆಂಕಟಮ್ಮ ಪ್ರಜಾವಾಣಿಗೆ ತಿಳಿಸಿದರು. ರೈತರು ಎಳೆ ಚೇಳಿರುವ ಕೊಂಬೆಗಳನ್ನು ಕತ್ತರಿಸಿ ದೂರ ಎಸೆಯುತ್ತಾರೆ. ಅವುಗಳ ನಿಯಂತ್ರಣಕ್ಕೆ ಕೀಟನಾಶಕ ಸಿಂಪಡಣೆ ಮಾಡಲು ಹೋಗುವುದಿಲ್ಲ. ಹಾಗಾಗಿ, ಅವು ವೇಗವಾಗಿ ಅಭಿವೃದ್ಧಿ ಹೊಂದುತ್ತವೆ. ಬೆಳೆಗೆ ಮಾರಕವಾಗಿ ಪರಿಣಮಿಸುತ್ತವೆ. ಎಲೆ ಚೇಳು ಅಪಾಯಕಾರಿ ಕೀಟವಾಗಿದ್ದು, ಕಂಡುಬಂದ ಕಡೆ ಯಾವುದಾದರೂ ಕೀಟನಾಶಕ ಸಿಂಪಡಿಸಿ ನಿಯಂತ್ರಿಸಬೇಕು. ಕೊಂಬೆ ಕಡಿದು ಎಸೆಯುವುದರಿಂದ ದಟ್ಟವಾದ ಎಲೆಗಳ ಹಿಂದೆ ಸೂಕ್ಷ್ಮವಾದ ಮರಿಗಳು ಉಳಿದುಕೊಳ್ಳುವ ಸಂಭವ ಇರುತ್ತದೆ. ಇಂಥ ಕೀಟಗಳ ನಿಯಂತ್ರಣಕ್ಕೆ ಸಾಂಘಿಕ ಪ್ರಯತ್ನ ಅಗತ್ಯ ಎಂಬುದು ಹಿರಿಯ ಸಹಾಯಕ ತೋಟಗಾರಿಕಾ ನಿರ್ದೇಶಕ ಎಂ. ಶ್ರೀನಿವಾಸನ್ ಅವರ ಸಲಹೆ.